<classify> RAIS wa Zanzibar, Dk Ali Mohamed Shein amefanya uteuzi za watendaji wa Serikali ya Mapinduzi ya Zanzibar akiwemo Dk Juma Mohamed Salum kuwa Mkurugenzi wa Idara ya Habari MAELEZO Zanzibar.Kabla ya uteuzi huo, Dk Juma Mohamed alikuwa akikaimu nafasi hiyo kutokana na kustaafu mkurugenzi aliyekuwapo Hassan Vuai.Dk Mohamed ana Shahada ya Juu ya Uzamivu PhD katika masuala ya uhusiano wa kimataifa katika Chuo Kikuu cha Kimataifa cha Shanghai, China mwaka 2017.Aidha, Dk Mohamed ni Mwandishi wa Habari Mwandamizi aliyefanya katika taasisi mbali mbali za habari, ikiwemo Shirika la Magazeti ya Serikali TSN akiwa mwanzilishi wa gazeti la Kiswahili la HabariLeo mwaka 2006.Pia Dk Shein amemteua Dk Narman Saleh Jidawi kuwa Mkurugenzi wa Kitengo cha Utafiti wa Masuala ya Mazao ya Baharini katika Wizara ya Kilimo, Maliasili, Mifugo na Uvuvi akishughulikia utafiti ukiwemo wa zao la mwani.Kabla ya uteuzi huo, Dk Jidawi alikuwa mtafiti katika Taasisi ya Sayansi ya Bahari ya Chuo Kikuu cha Dar es Salaam kilichopo Zanzibar.Mwingine aliyeteuliwa ni Omar Said Ameir kuwa Katibu Mtendaji wa Utangazaji ya Zanzibar ambapo miongoni mwa majukumu yake ni kusimamia vyombo vya habari vya utangazaji vya redio na televisheni na kufanya usajili.Katika uteuzi huo, Rais Shein amebadilisha watendaji katika Tawala za Mikoa na Serikali za Mitaa, ambako Hamida Mussa Khamis aliyekuwa Katibu Tawala Mkoa wa Mjini Magharibi ameteuliwa Mkuu wa Wilaya ya Kati Unguja kuchukua nafasi ya Bimkubwa Sukwa Said.Abdalla Rashid ameteuliwa Katibu Tawala Kusini Pemba, huku Omar Juma akiteuliwa kuwa Katibu Tawala Chake Chake Pemba.  <topic>: kitaifa 